CELEX: 62007FN0121
Language: el
Date: 2007-10-22 00:00:00
Title: Υπόθεση F-121/07: Προσφυγή-αγωγή της 22ας Οκτωβρίου 2007 — Strack κατά Επιτροπής

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/50
            
         Προσφυγή-αγωγή της 22ας Οκτωβρίου 2007 — Strack κατά Επιτροπής
   (Υπόθεση F-121/07)
   (2007/C 315/96)
   Γλώσσα διαδικασίας: η γερμανική
   Διάδικοι
   
      Προσφεύγων-ενάγων: Guido Strack (Κολωνία, Γερμανία) (Εκπρόσωπος: H. Tettenborn, δικηγόρος)
   
      Καθής-εναγόμενη: Επιτροπή των Ευρωπαϊκών Κοινοτήτων
   Αιτήματα του προσφεύγοντος-ενάγοντος
   Ο προσφεύγων-ενάγων (στο εξής: προσφεύγων) ζητεί από το Δικαστήριο Δημόσιας Διοίκησης:
   
               —
            
            
               να ακυρώσει τις αποφάσεις της Επιτροπής της 12ης Ιανουαρίου 2007, της 26ης Φεβρουαρίου 2007 και της 20ής Ιουλίου 2007, κατά το μέτρο που απορρίφθηκε το αίτημα του προσφεύγοντος για άμεση και πλήρη πρόσβαση σε όλα τα στοιχεία και έγγραφα που τον αφορούν και βρίσκονται στην κατοχή της καθής-εναγομένης (στο εξής: καθής)· ζητείται, δηλαδή, η διαβίβαση πλήρων, ως έχουν επί του παρόντος, ηλεκτρονικών, κατά κύριο, λόγο αντιγράφων και, επικουρικώς, η παροχή της δυνατότητας επισταμένης εξετάσεως, με δυνατότητα λήψεως αντιγράφων και σημειώσεων:
               
                           —
                        
                        
                           του κατά το άρθρο 26 του Κανονισμού Υπηρεσιακής Καταστάσεως (ΚΥΚ) ατομικού φακέλου του προσφεύγοντος, μαζί με όλους τους παραλλήλως τηρούμενους φακέλους, περιλαμβανομένων των ηλεκτρονικώς τηρουμένων (π.χ. Sysper 2),
                        
                     
                           —
                        
                        
                           όλων των εγγράφων που είναι σχετικά με τη διαδικασία και τις αποφάσεις που αφορούν την αξιολόγηση και τις προαγωγές του προσφεύγοντος από 1ης Ιανουαρίου 2002,
                        
                     
                           —
                        
                        
                           του σχετικού με τη διαδικασία OF/2002/0356 φακέλου της OLAF [Ευρωπαϊκής Υπηρεσίας Καταπολεμήσεως της Απάτης],
                        
                     
                           —
                        
                        
                           του φακέλου της διαδικασίας εξετάσεως της αιτήσεώς του της 7ης Μαρτίου 2002,
                        
                     
                           —
                        
                        
                           της εκθέσεως που κατάρτισε η IDOC [Υπηρεσία Ερευνών και Πειθαρχικών Κυρώσεων της Επιτροπής] στο πλαίσιο εκείνης της διαδικασίας, όλων των σχετικών με την υπόθεση φακέλων της υπηρεσίας αυτής, καθώς και όλων των εγγράφων που έχει στην κατοχή της η IDOC και που αφορούν τον καταγγέλλοντα ή αναφέρουν το όνομά του,
                        
                     
                           —
                        
                        
                           των ιατρικών φακέλων του, στους οποίους η Επιτροπή οφείλει να διασφαλίσει την πρόσβαση,
                        
                     
                           —
                        
                        
                           όλων των σχετικών με τον προσφεύγοντα ιατρικών εγγράφων και εγγράφων πραγματογνωμοσύνης κ.λπ.,
                        
                     
                           —
                        
                        
                           όλων των λοιπών φακέλων, εγγράφων και επιστολών που βρίσκονται στην κατοχή της Επιτροπής και αφορούν περιστατικά και επιμέρους διαδικασίες στο πλαίσιο της παρούσας προσφυγής, καθώς και τις υποβληθείσες στον Ευρωπαίο Διαμεσολαβητή και στον Ευρωπαίο Επόπτη Προστασίας Δεδομένων καταγγελίες.
                        
                     
         
               —
            
            
               να υποχρεώσει την Επιτροπή να καταβάλει στον προσφεύγοντα αποζημίωση εύλογου ύψους και, πάντως, τουλάχιστον 10 000 ευρώ, προς αποκατάσταση της ηθικής βλάβης που υπέστη ο προσφεύγων, καθώς και της βλάβης που υπέστη η υγεία του, λόγω των αποφάσεων των οποίων ζητείται η ακύρωση, και επιπλέον, τόκους υπερημερίας, από της ασκήσεως της προσφυγής-αγωγής, με ετήσιο επιτόκιο υψηλότερο κατά δύο ποσοστιαίες μονάδες από το ισχύον κατά το οικείο χρονικό διάστημα προεξοφλητικό επιτόκιο της Ευρωπαϊκής Κεντρικής Τράπεζας,
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής-αγωγής του, ο προσφεύγων προβάλλει ότι οι προσβαλλόμενες αποφάσεις παραβιάζουν την υποχρέωση αρωγής και την αρχή της χρηστής διοικήσεως, συνιστούν κατάχρηση εξουσίας και πάσχουν πλάνη εκτιμήσεως. Επιπλέον, οι εν λόγω αποφάσεις είναι αντίθετες στα άρθρα 25, παράγραφος 2, εδάφιο 2, 26, παράγραφος ΚΥΚ και προσβάλλουν τα δικαιώματα που αντλεί ο προσφεύγων από το άρθρο 255 ΕΚ και τον κανονισμό 1049/2001, καθώς και τη θεμελιώδη ελευθερία του προσφεύγοντος ως προς τον καθορισμό των προσωπικών δεδομένων του, σε συνδυασμό με τον κανονισμό 45/2001.